Peter Hummelgaard (S), 2023-04-11:
Som flere har været inde på, er formålet med det her lovforslag jo at nedsætte en særlig undersøgelseskommission.
Kommissionen skal undersøge beslutningen om at hjemsende en række ledende medarbejdere i Forsvarets Efterretningstjeneste i august 2020, og der er to grundpræmisser, der er bærende for regeringens tilgang til undersøgelsen og dermed til lovforslaget.
Det handler ultimativt om at sikre, at vi fortsat har en velfungerende efterretningstjeneste af hensyn til Danmarks og befolkningens sikkerhed.
For det andet bør undersøgelsen afsluttes hurtigst muligt, både af hensyn til de involverede personer og af hensyn til hurtigst muligt at skabe ro om Forsvarets Efterretningstjeneste og give tjenesten de bedst mulige arbejdsbetingelser.
Den undersøgelse, vi foreslår, er derfor udtryk for en samlet afvejning.
På den anden side er der hensynet til at få belyst sagens centrale forhold, så vi kan drage læring og skabe grundlag for at vurdere, om der foreligger ansvarspådragende forhold.
Undersøgelseskommissionen tager sit afsæt i den ordning, der gælder efter lov om undersøgelseskommissioner og granskningskommissioner.
Men på en række punkter afviger den herfra, netop på grund af de nævnte hensyn.
Det samme gjorde sig i øvrigt gældende med den tidligere FE-kommission, som afsluttede sit arbejde i december 2021.
Det er atypisk, at en kommissionsundersøgelse sker under så stor grad af fortrolighed.
Men der er gode grunde til, at det må være sådan for en undersøgelse af en efterretningstjeneste.
Undersøgelseskommissionen vil skulle undersøge forløbet vedrørende tjenestefritagelsen af de fem medarbejdere, der blev tjenestefritaget i august 2020 på baggrund af den kritik, der blev rejst af Tilsynet med Efterretningstjenesterne.
I respekt for den verserende straffesag vil regeringen, når sagen afsluttet, tage stilling til behovet for en yderligere undersøgelseskommission og drøfte det med Folketinget.
Det er vigtigt, at der skabes mulighed for offentlighed om resultaterne af undersøgelseskommissionens undersøgelse, og det er samtidig vigtigt, at efterretningstjenestens aktuelle og fremtidige virkemuligheder, herunder i forhold til udenlandske samarbejdspartnere, ikke skades.
Derfor vil der skulle udarbejdes og offentliggøres en beretning i en form, som ikke indeholder informationer, der vil kunne skade forholdet til fremmede magter, statens sikkerhed eller tredjemand.
Hvis undersøgelseskommissionen vurderer, at en sådan beretning ikke indeholder en tilstrækkelig redegørelse, vil kommissionen kunne udarbejde en yderligere beretning, som vil skulle afgives til mig som justitsminister.
En sådan beretning vil ikke blive offentliggjort, men Folketingets Udvalg vedrørende Efterretningstjenesterne vil skulle have adgang til beretningen.
Det foreslås med lovforslaget, at den særlige undersøgelseskommission besættes med tre landsdommere fra Vestre Landsret.
Det foreslås desuden, at undersøgelseskommissionen skal have adgang til alt relevant materiale, og at den skal kunne afhøre vidner, hvis den vurderer, at det er strengt nødvendigt for en tilstrækkelig oplysning af sagen.
Der vil efter forslaget også være en række retssikkerhedsgarantier for de personer, hvis forhold bliver undersøgt, f.eks. ret til bisidder.
Der lægges op til at bede undersøgelseskommissionen om så vidt muligt at afslutte sit arbejde efter et år fra nedsættelsen.
Med de bemærkninger vil jeg endnu en gang takke alle ordførerne for indlæggene.
Afslutningsvis vil jeg blot bemærke, at jeg har noteret mig de kritikpunkter af den foreslåede afgrænsning af undersøgelsen og et ønske om politiske forhandlinger herom, som partilederne fra oppositionspartierne også har tilkendegivet i et samlet brev til mig.
Jeg har i min tale redegjort for, hvorfor undersøgelsen er afgrænset, som den er i det lovforslag, vi behandler i dag.
Nu er lovforslaget lagt over i Folketinget, og vi vil i forbindelse med lovforslagets behandling få lejlighed til at drøfte den kritik, der er rejst i brevet, ligesom jeg naturligvis står til rådighed for at besvare spørgsmål under udvalgsarbejdet.
Tak for ordet.